Åtte av tretten norske ulver sporløst forsvunnet
Ulveforsker Petter Wabakken ved Høgskolen i Hedmark, sier at forskningen har vist at bare 6 prosent av voksen ulv dør en naturlig død. 94 prosent dør som et resultat av menneskelig aktivitet. - Vi vet at 4 prosent av disse blir drept av enten bil eller tog. Resten blir avlivet av mennesker enten ved lovlig felling eller illegal avliving, sier ulveforskeren til Østlendingen. Enkelte hevder at når voksne ynglende ulver forsvinner har de vandret ut og slått seg ned et annet sted, men det har Wabakken liten tro på. - Hadde de vandret ut ville vi funnet DNA-spor av dem andre steder, det har vi ikke gjort. Vi har et stort, unaturlig svinn og ingen har gitt en bedre forklaring enn illegal jakt som den beste forklaringen på det enorme tapet av voksen ulv, sier Wabakken. Han sier han tror det kunne vært drevet legal lisensjakt på ulv innenfor ulvesonen i Norge i dag om ikke ulvestammen hadde blitt holdt nede gjennom ulovlig jakt.
Ulveforskere antar at de fleste av de åtte forsvunnede ulvene som har ynglet i Norge de siste tre årene, er drept under ulovlig jakt.